送程建用
作者：蘇軾
朝代：宋

paragraphs: 先生本舌耕，文字浩千頃。
空倉付公子，坐待發苕穎。
十年困新說，兒女爭捕影。
鑿垣種蒿蓬，嘉穀誰復省。
空餘南陔意，太息北堂冷。
織屨隨方進，採薪教韋逞。
辛勤守一經，菽水賢五鼎。
今年聞起廢，魯史復光景。
公子亦改官，三就繁馬頸。
歸來一笑粲，素髮颯垂領。
會看金花詔，湯沐奉朝請。
天公不吾欺，壽與龜鶴永。